Selv om kampen ikke betød alverden, må spillerne fra AaB Håndbold alligevel rejse fra Hviderusland med en ærgerlig fornemmelse i maven efter et nederlag på 31-33 mod Dynamo Minsk i Champions League. Allerede inden kampen stod det klart, at AaB's chancer for en plads i ottendedelsfinalen var forduftet, men derfor jagtede nordjyderne alligevel den flotte udebaneskalp, som en sejr ville have været. Men det var en vanskelig opgave, som Peter Bredsdorff-Larsens AaB-mandskab var sat på. Uden holdets store stjerne Kristian Kjelling og langt væk hjemmefra strittede de danske mestre imidlertid godt imod. Gode præstationer i målet af både Jannick Green og Søren Pedersen var medvirkende til, at AaB kunne vende et Minsk-overtag i begyndelsen af kampen til en 17-16 pauseføring. Initiativet i kampen svingede frem og tilbage i slutningen af opgøret, og selv om AaB stod med gode kort for i det mindste at hente uafgjort, blev det hele smidt væk til sidst. AaB har indtil videre hentet fire point i ni kampe og slutter sidst blandt de sidste seks hold i puljen, uanset hvordan det går i det sidste opgør mod ungarske Pick Szeged.
AaB Håndbold tabte den svære udekamp mod Dynamo Minsk iChampions League, som dog ingen reel betydning havde.